Der skal langt flere nedrivninger af boligblokke til i Gellerup og i Bispehaven og flyttes flere kommunale arbejdspladser til Bispehaven, foreslår Venstre i Aarhus Byråd.

Annonce

BRABRAND/AARHUS V: Der skal rives yderligere 12 boligblokke ned i Gellerup og Bispehaven for at få andelen af almene boliger bragt ned, sådan som et bredt flertal i Folketinget har krævet. Sådan lyder kravet fra Venstre i Aarhus Byråd til de igangværende forhandlinger på rådhuset om nye helhedsplaner for Gellerup og Bispehaven, der skal forandre de hidtidige ghettoområder til attraktive byområder med en mere blandet beboersammensætning. For en måned siden indgik regeringen (V, LA og K) en aftale på Christiansborg med S, DF og SF om nye initiativer på boligområdet, der skal modvirke parallelsamfund. Et vigtigt element i aftalen er, at andelen af almene boliger skal bringes ned på 40 procent i de udsatte boligområder i 2030 - om blot 12 år. Det - og en række andre krav fra Folketingets ghettoaftaler - har de lokale politikere forhandlet om i to dage, og man er ikke færdig.

V: De skal rives ned Venstre foreslår i alt 12 boligblokke revet ned for at bringe andelen af almene boluger ned i Gellerup-Toveshøj og Bispehaven. Disse blokke vil Venstre rive ned:



A16, B1, A7 og A4 i Gellerup.



A19 og A20 i Toveshøj.



Desuden foreslår Venstre at skære blokkene A5 og A6 i Gellerup samt A21 i Toveshøj Gellerup midt over, så de hver bliver til to kortere boligblokke. Det er en model, man tidligere har anvendt i Rosenhøj.



I Bispehaven foreslår Venstre i alt seks blokke revet ned: Tre af de høje blokke og tre af de lavere blokke.



Venstres politiske leder i Aarhus, Bünyamin Simsek, viste i marts statsminister Lars Løkke Rasmussen rundt i Gellerup, hvor nedrivninger og nybyggerier har været på dagsordenen i flere år. Nu foreslår venstre endnu flere nedrivninger. Foto: Jens Thaysen

Annonce

"Nødvendigt at rive ned"

- For at leve op til aftalen fra Folketinget er det nødvendigt at rive yderligere boligblokke ned. Så vi lægger op til, at der skal rives seks boligblokke mere ned i Gellerup-Toveshøj med i alt 600 boliger, fortæller Venstres politiske leder, Bünyamin Simsek. Derudover stiller Venstre et forslag om en omfattende forandring af Bispehaven ved at rive seks blokke ned: Tre af de høje blokke og tre af de lavere blokke. - Vores forslag går på at ændre Bispehaven fra et stort til to lidt mindre områder. Det skal blandt andet ske ved at føre Hasle Centervej igennem ud til Viborgvej, så området bliver mere åbent og vi vil gøre Rymarken to-sporet med cykelsti og at udvikle området ved vandtårnet til mere erhverv, fortæller Bünyamin Simsek. Kan man ikke nøjes med at fortætte og bygge nyt for dermed at nedbringe andelen af almene boliger? - Det er fint med fortætning, men vi kommer ikke udenom at rive flere blokke ned. For man kan ikke nå ned på 40 procent almene boliger alene med fortætning, svarer et andet af Venstres byrådsmedlemmer, Gert Bjerregaard. Han foreslog allerede for fire år siden, at der skulle rives flere af de mere end 40 år gamle betonblokke ned for at få plads til andre boligtyper f.eks. ejerboliger og andelsboliger. I forvejen er der nu nedrevet fem boligblokke i Gellerup og flere nye private boligprojekter er på vej.

Annonce

V: "Sælg Jægergården"